Lehti: Leipäjonoissa myös väärinkäyttäjiä ja varkaita
15.08.2008 klo 12:18
Osa jonottajista on paikalla pihiyttään, vaikka rahaa riittäisi kauppalaskuunkin, kertoo Länsiväylä.
Valtaosa leipäjonojen asiakkaista on todellisen avun tarpeessa. EERO LIESIMAA
Hyvän Arjen toimintakeskuksessa Espoossa ruoan kallistuminen näkyy jo pidentyneinä leipäjonoina. Jonoja venyttävät kuitenkin myös väärinkäyttäjät, jotka hakevat ilmaisia elintarvikkeita, vaikka heillä olisi hyvin varaa ostaa ruoka kaupastakin.
Länsiväylän haastattelema Hyvän Arjen toimintajohtaja Hannu Hätönen kertoo, että paikalle saavutaan toisinaan arvokkaallakin autolla tai Espoon kaupungin maksamalla taksilipulla. Hakijoiden joukossa on myös vaativia asiakkaita, jotka tilaavat itselleen vain tiettyjä tuotteita.
Hätönen pitää tilannetta surullisena.
– Olemme joutuneet jakamaan muutamia porttikieltojakin, kun tukea on käytetty väärin, hän harmittelee.
Väärinkäyttäjien lisäksi leipäjonoon eksyy silloin tällöin myös varkaita. Yhdistyksen tiloista on viety tuen jakajien henkilökohtaista omaisuutta. Osa jonottajista myös kahmaisee valvonnan herpaantuessa laukkuunsa enemmän tuotteita, kuin säännöt sallivat.
Yli yhdeksänkymmentä prosenttia jonottajista on kuitenkin rehellistä väkeä – ja paikalla todellisen tarpeen ajamana. Hätlsen mukaan jonoihin ovat neljän vuoden aikana ilmestyneet uusina ryhminä opiskelijat ja maahanmuuttajat.
Espoon keskuksessa sijaitseva toimintakeskus jakaa EU-kasseja tiistaisin ja torstaisin sekä kauppojen lahjoittamia elintarvikkeita maanantaisin, keskiviikkoisin ja perjantaisin.